Document ID: 32012R1059

KOMISSION TÄYTÄNTÖÖNPANOASETUS (EU) N:o 1059/2012,
annettu 12 päivänä marraskuuta 2012,
asetuksen (EY) N:o 412/2008 muuttamisesta jalostettavaksi tarkoitetun jäädytetyn naudanlihan tuontitariffikiintiökauden osakausiin jakamisen osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 144 artiklan 1 kohdan yhdessä 4 artiklan kanssa,
sekä katsoo seuraavaa:
(1)
Komission asetuksella (EY) N:o 412/2008 (2) avataan jalostettavaksi tarkoitetun jäädytetyn naudanlihan vuotuinen tuontitariffikiintiö 1 päivästä heinäkuuta seuraavan vuoden 30 päivään kesäkuuta.
(2)
Naudanlihan maailmanmarkkinahintojen viimeaikainen kehitys, jota leimaavat hintojen voimakas nousu sekä naudanlihan maailmanlaajuisen kysynnän kasvusta johtuva epävakaisuus, on tuonut ilmi, että mahdollisuus hakea tuontioikeuksia ainoastaan kerran vuodessa saattaa aiheuttaa jalostajille kaupallisia vaikeuksia. Jalostajat eivät pysty mukauttamaan tuontitarpeitaan muuttuvaan markkinatilanteeseen, jos tuontioikeuksia on haettava vuotuisen kiintiökauden alussa. Tämän seurauksena jalostajat saattavat menettää tuontioikeuksien hakemisen ajankohtana asetetun vakuuden.
(3)
Jos jalostajille annetaan mahdollisuus hakea tuontioikeuksia neljännesvuosittain eikä vain kerran vuodessa, jalostajien on helpompi suunnitella tuontitoimiansa lyhyemmällä aikavälillä ja mukautua paremmin naudanlihan maailmanmarkkinoiden äkillisiin muutoksiin.
(4)
Sen vuoksi asetusta (EY) N:o 412/2008 olisi muutettava.
(5)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 412/2008 seuraavasti:
1)
Korvataan 1 artikla seuraavasti:
”1 artikla
1. Avataan tässä asetuksessa säädetyin edellytyksin 1 päivän heinäkuuta ja seuraavan vuoden 30 päivän kesäkuuta väliseksi ajaksi, jäljempänä ’tuontitariffikiintiökausi’, CN-koodeihin 0202 20 30, 0202 30 10, 0202 30 50, 0202 30 90 tai 0206 29 91 kuuluvan ja unionissa jalostettavaksi tarkoitetun, luullisen lihan vastinarvona ilmaistun jäädytetyn naudanlihan 63 703 tonnin tuontitariffikiintiö, jäljempänä ’kiintiö’.
2. Edellä 1 kohdassa tarkoitettu tuontitariffikiintiökausi jaetaan neljään osakauteen seuraavasti:
a)
1 päivästä heinäkuuta 30 päivään syyskuuta;
b)
1 päivästä lokakuuta 31 päivään joulukuuta;
c)
1 päivästä tammikuuta 31 päivään maaliskuuta;
d)
1 päivästä huhtikuuta 30 päivään kesäkuuta.”
2)
Muutetaan 6 artikla seuraavasti:
a)
Korvataan 2 kohta seuraavasti:
”2. A- tai B-luokan tuotteita koskevat tuontioikeushakemukset on jätettävä kutakin 1 artiklan 2 kohdassa tarkoitettua osakautta edeltävän kuukauden ensimmäisten seitsemän päivän kuluessa ja joka tapauksessa seitsemäntenä päivänä viimeistään kello 13.00 Brysselin aikaa.”
b)
Korvataan 4 kohta seuraavasti:
”4. Jäsenvaltioiden on ilmoitettava komissiolle viimeistään sen kuukauden, jona hakemukset jätetään 1 kohdan mukaisesti, 14:ntenä päivänä kello 13.00 Brysselin aikaa kyseessä olevaksi osakaudeksi molempien tuoteluokkien osalta haetut kokonaismäärät, jotka ilmoitetaan kilogrammoina luullisen lihan vastinarvona ilmaistua tuotepainoa.”
3)
Korvataan 7 artikla seuraavasti:
”7 artikla
1. Tuontioikeudet myönnetään sen kuukauden, jona hakemukset jätetään 6 artiklan 1 kohdan mukaisesti, 23:nnesta päivästä alkaen ja viimeistään kyseisen kuukauden viimeisenä päivänä. Tuontioikeudet ovat voimassa sen osakauden, jota hakemus koskee, ensimmäisestä päivästä kyseisen tuontitariffikiintiökauden 30 päivään kesäkuuta asti.
2. Jos asetuksen (EY) N:o 1301/2006 7 artiklan 2 kohdassa tarkoitetun jakokertoimen soveltamisen tuloksena tuontioikeuksia myönnetään vähemmän kuin niitä on haettu, vastaava osuus tämän asetuksen 6 artiklan 3 kohdan mukaisesti asetetusta vakuudesta on vapautettava viipymättä.
3. Komissio keskeyttää tuontioikeuksia koskevien hakemusten vastaanottamisen tuontitariffikiintiökauden loppuun saakka niiden järjestysnumeroiden osalta, joiden käytettävissä olevat määrät on käytetty loppuun.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä joulukuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä marraskuuta 2012.

Labels: 3
17